माओवादी सशस्त्र युद्धबाट संविधानसभाको एजेण्डा बोकेर आएको पार्टी हो। संविधानसभाको पहिलो निर्वाचनमा जनताले माओवादीप्रति गरेको विश्वासको मात्रा निकै गुणा माथि थियो। ‘आम जनताको पक्षमा लडेर आएको शक्ति कस्तो रैछ भन्ने टेस्ट गरौँ न त’ भन्ने अपेक्षा पनि थियो। त्यसकारण त्यतिबेला देशभरिबाट ठूल्ठूला नेताहरुलाई पराजित गर्दै माओवादीका नयाँ नेताहरु स्थापित भए। काठमाडौंमा एमालेका तत्कालीन महासचिव माधवकुमार नेपाल उम्मेदवार रहेको क्षेत्र नम्बर दुई झक्कुप्रसाद सुवेदीले पराजित गरे। त्यहाँ झक्कुप्रसादको ठाउँमा अरु कोही उठेको भए पनि चुनाव जित्थ्यो। यही कारणले नै पहिलो संविधानसभा निर्वाचनमा ७ जना दलितले प्रत्यक्ष चुनाव जितेको इतिहास बन्यो।
